**Χαιρετίζουμε την κατ΄αρχήν δικαστική δικαίωση των εργαζομένων (συμβασιούχων COVID) στο Δήμο Πεντέλης**

**Ώρα για αλλαγή πλεύσης στον τομέα της καθαριότητας στο Δήμο. Ναι στο μόνιμο εργαζόμενο. Όχι στους εργολάβους.**

**Είμαστε στο πλευρό τους για οριστική δικαίωση όχι μόνο γιατί καλύπτουν πάγιες και διαρκείς ανάγκες αλλά και γιατί αγαπούν και κάνουν ευσυνείδητα τη δουλειά τους**

Η χθεσινή απόφαση το Δικαστηρίου που παρατείνει ως 20 Ιουλίου σε πρώτη φάση την παραμονή των «συμβασιούχων COVID» στο Δήμο είναι μια κατ΄αρχήν δικαίωσή τους. Ευχόμαστε και θα συμβάλουμε, όπως έως τώρα κάναμε, στην οριστική τους ένταξη στο δυναμικό του Δήμου, διότι όχι μόνο καλύπτουν πάγιες και διαρκείς ανάγκες αλλά και γιατί ότι αποδεδειγμένα αγαπούν και τιμούν την αποστολή τους.

Με την ευκαιρία αυτή, της κατ΄αρχήν δικαίωσής τους, αλλά και σε συνέχεια της ομόφωνης απόφασης του Δ.Σ. Πεντέλης της 30 Μαΐου, έπειτα από αίτημα της Αντιπολίτευσης, να τους χαρακτηρίσει ως καλύπτοντες πάγιες και διαρκείς ανάγκες, δημιουργούνται πλέον οι προϋποθέσεις για αλλαγή πλεύσης στο θέμα της στελέχωσης του Δήμου στον τομέα της καθαριότητας.

**Η λύση είναι σε μόνιμο, εκπαιδευμένο, συνειδητοποιημένο, συνεχώς επιμορφούμενο προσωπικό.**

**Επαγγελματίες δηλαδή στην καθαριότητα, με γνώση, συνείδηση αποστολής, συνεργάτες της διοίκησης, υπηρέτες του πολίτη.**

Με Δημοτική Αρχή που θα εισαγάγει αυτή τη νέα κουλτούρα και θα παρέχει όλα τα σύγχρονα μέσα, μηχανικά, ατομικής προστασίας, στολές ποιότητας και αισθητικής που θα χαίρεσαι να βλέπεις τους εργαζόμενους να τις φορούν και να εργάζονται συνδυάζοντας αποτελεσματικότητα και αισθητική.

**Δεσμεύομαι στην αναβάθμιση και στην ανάδειξη του τομέα της καθαριότητας ως του πιο σημαντικού τομέα στην καθημερινότητα του πολίτη με ένα κοινωνικό συμβόλαιο Δημοτικής Αρχής – εργαζομένων καθαριότητας και πολιτών. Για μια πόλη όχι απλώς καθαρή αλλά με πολιτισμό και με υψηλό επίπεδο αισθητικής.**

**«Η καθαριότητα είναι μισή αρχοντιά» λέει ο λαός μας. Η άλλη μισή καλούμαστε να είμαστε εμείς με τη συμπεριφορά μας.**

Για τη Δημοτική Συμμαχία

Ο Επικεφαλής της Δημοτικής Ομάδας

Δημοσθένης Παπακωνσταντίνου